**ПРАВИЛНИК**

**О ПОСТУПКУ СПРОВОЂЕЊА СТРУЧНО-ПЕДАГОШКОГ НАДЗОРА У ОСНОВНОЈ ШКОЛИ**

(Објављен у "Сл. гласнику РС", бр. 6 од 28. јануара 2021)

**Члан 1.**

     Овим правилником прописује се поступак спровођења стручно-педагошког надзора у основној школи, основној школи за дјецу са сметњама у развоју, основној музичкој и балетској школи (у даљем тексту: школа), услови и начин његовог обављања.

**Члан 2.**

     (1) Стручно-педагошки надзор подразумијева непосредан увид у примјену и реализацију наставног плана и програма, увид у рад и организацију рада школе, рад наставника, стручних сарадника и директора, непосредан увид у начин извођења наставе, испита и других облика васпитно-образовног рада, савјетодавно-инструктивну помоћ наставницима, стручним сарадницима и директору и увид у одржавање школских простора и врши се у складу са одредбама Закона о основном васпитању и образовању (у даљем тексту: Закон) и овим правилником.
     (2) Сврха стручно-педагошког надзора је унапређење законске, дидактичко-методичке и педагошко-психолошке заснованости васпитно-образовног рада.

**Члан 3.**

     (1) Стручно-педагошки надзор врше просвјетни савјетници Републичког педагошког завода (у даљем тексту: Завод).
     (2) Просвјетни савјетник је самосталан у обављању стручно-педагошког надзора.

**Члан 4.**

     (1) Стручно-педагошки надзор врши се на основу годишњег програма рада Завода.
     (2) Изузетно од става 1. овог члана, надзор се може вршити по потреби и на захтјев министра просвјете и културе (у даљем тексту: министар), директора Завода или просвјетног инспектора.

**Члан 5.**

     (1) Просвјетни савјетник у току надзора:
     1) врши посредни и непосредни увид у:
     1. планирање, припремање, реализацију и документовање васпитно-образовног рада,
     2. праћење, вредновање и оцјењивање рада и напредовања ученика,
     3. спровођење испита,
     4. такмичења ученика,
     5. реализацију програма рада наставника, стручних сарадника, директора и помоћника директора,
     6. реализацију програма рада стручних органа и савјетодавних тијела,
     7. остваривање партнерства са породицом ученика, друштвеном заједницом и другим организацијама и институцијама,
     8. реализацију стручног усавршавања наставника, стручних сарадника и директора,
     9. реализацију развојног плана школе,
     10. спровођење уписа ученика, формирање одјељења и група за све облике васпитно-образовног рада,
     11. стање и функционално коришћење кадровских и материјално-техничких ресурса за остваривање васпитно-образовног рада,
     12. реализацију мјера и препорука које су резултат стручно-педагошког надзора;
     2) разговара са директором, наставницима, стручним сарадницима, као и са ученицима и родитељима,
     3) пружа савјетодавно-инструктивну помоћ у раду наставницима, стручним сарадницима и директору;
     4) може да врши провјеру ученичких постигнућа низом задатака објективног типа.
     (2) Ако се током надзора врши провјера постигнућа ученика из става 1. тачка 4) овог члана, квалитативну анализу постигнућа врши Завод, а подаци о резултатима саставни су дио записника о стручно-педагошком надзору.

**Члан 6.**

     (1) Увид у рад наставника обавља се кроз сљедећа подручја рада:
     1) планирање и програмирање васпитно-образовног рада,
     2) учење и поучавање,
     3) праћење и вредновање постигнућа и напредовања ученика,
     4) креирање окружења за учење,
     5) партнерство са породицом и заједницом,
     6) професионални развој,
     7) рад у стручним органима и тимовима на нивоу школе и ван ње.
     (2) Увид у рад директора обавља се кроз сљедећа подручја рада:
     1) планирање, програмирање и документовање рада,
     2) организација рада и руковођење школом,
     3) праћење и обезбјеђивање услова за васпитно-образовни рад и активности усмјерене ка унапређењу и осигурању квалитета рада школе,
     4) предузимање мјера и обезбјеђивање заштите права ученика, њиховог здравља и сигурности у школи,
     5) лични професионални развој и брига за унапређење квалитета рада васпитно-образовних радника,
     6) представљање школе у окружењу и развијање партнерства са породицом, заједницом и осталим друштвеним партнерима.
     (3) Увид у рад стручних сарадника обавља се кроз подручја рада која су дефинисана стандардима рада појединог стручног сарадника.

**Члан 7.**

     (1) Просвјетни савјетник обавјештава директора школе или лице које овласти директор школе о времену обављања надзора.
     (2) У изузетним случајевима надзор се може извршити и без претходног обавјештења, ако то захтијевају циљ или околности под којима се обавља надзор.

**Члан 8.**

     (1) Приликом надзора просвјетном савјетнику дају се на увид затражена документација и други подаци потребни за обављање стручно-педагошког надзора.
     (2) Школа обезбјеђује и друге услове за обављање стручно-педагошког надзора.

**Члан 9.**

     О обављеном стручно-педагошком надзору просвјетни савјетник сачињава записник којим се констатују утврђено чињенично стање у предмету надзора, начин његовог утврђивања, мјере и препоруке које треба предузети у школи за унапређење васпитно-образовног рада и отклањање уочених недостатака и неправилности, те рокови за извршење.

**Члан 10.**

     (1) Записник о стручно-педагошком надзору доставља се директору школе, школском одбору и лицу у чији рад је вршен увид, Министарству просвјете и културе (у даљем тексту: Министарство) и просвјетној инспекцији, ако су Министарство и инспекција затражили вршење надзора, у року од осам дана од дана вршења надзора.
     (2) Ако су записником утврђене неправилности, просвјетни савјетник оставља рок за отклањање неправилности, те спровођење мјера и препорука.
     (3) Ако просвјетни савјетник утврди да су у остављеном року отклоњене неправилности, спроведене мјере и препоруке, то констатује у додатку записника.
     (4) Директор школе са резултатима стручно-педагошког надзора упознаје наставничко вијеће.

**Члан 11.**

     (1) Ако се утврђене неправилности не отклоне у остављеном року или не спроведу мјере и препоруке, просвјетни савјетник рјешењем налаже отклањање утврђених недостатака и неправилности.
     (2) Жалба на рјешење из става 1. овог члана може се уложити министру у складу са Законом и законом којим се уређује општи управни поступак, путем Завода.

**Члан 12.**

     Ступањем на снагу овог правилника престају да важе одредбе Правилника о школском надзору ("Службени гласник Републике Српске", број 4/04) у дијелу који се односи на надзор у основним школама.

**Члан 13.**

     Овај правилник ступа на снагу осмог дана од дана објављивања у "Службеном гласнику Републике Српске".
     Број: 07.04/020-52/21
     8. јануара 2021. године, Бањалука
     Министар, мр Наталија Тривић, с.р.